[{"text_idx": "#000000", "text": "Ergyd arall i Gymru ar o\u0302l colli oddi cartref yn erbyn Twrci"}, {"text_idx": "#000001", "text": "Fe aeth pethau o ddrwg i waeth i di\u0302m pe\u0302l-droed Cymru ar o\u0302l colli 2-0 oddi cartref yn erbyn Twrci nos Lun."}, {"text_idx": "#000002", "text": "Ar o\u0302l colled annisgwyl yn erbyn Armenia nos Wener, fe wnaeth gobeithion y Cymry o gyrraedd Euro 2024 dderbyn ergyd arall ar o\u0302l colli am yr eildro mewn pedwar diwrnod yn eu grw\u0302p rhagbrofol."}, {"text_idx": "#000003", "text": "Mi fydd y canlyniadau hynod siomedig yn cynyddu\u2019r pwysau ar ysgwyddau rheolwr Cymru, Rob Page, wedi un fuddugoliaeth yn 12 ge\u0302m ddiwethaf y ti\u0302m."}, {"text_idx": "#000004", "text": "Yng nghrochan Stadiwm Samsun, y ti\u0302m cartref ddechreuodd ar y droed flaen ac fe wnaethon nhw reoli\u2019r meddiant am gyfnodau hir yn ystod yr hanner cyntaf."}, {"text_idx": "#000005", "text": "Fe gafodd Cymru gyfle yn y chweched munud ar o\u0302l llwyddo i ryddhau Brennan Johnson mewn gwrth ymosodiad, ond fe darodd ei ergyd mewn i ochr y rhwyd."}, {"text_idx": "#000006", "text": "Roedd Twrci yn credu eu bod wedi mynd ar y blaen ar o\u0302l naw munud, ar o\u0302l i amddiffynnwr Cymru Chris Mepham gyfeirio\u2019r be\u0302l fewn i rwyd ei hun ar o\u0302l croesiad peryglus; ond ar o\u0302l cyfnod hir o ystyried gan y VAR, penderfynwyd nad oedd y go\u0302l yn un dilys ar sail camsefyll yn gynharach yn y symudiad \u2013 mawr i ryddhad Mepham."}, {"text_idx": "#000007", "text": "Roedd y ge\u0302m yn fratiog ar adegau, gyda Thwrci methu a\u0302 manteisio ar eu meddiant, a Chymru yn cael hi\u2019n anodd rhoi unrhyw ymosodiad o safon at ei gilydd."}, {"text_idx": "#000008", "text": "Ond daeth trobwynt y ge\u0302m ar o\u0302l 41 munud, wedi i Joe Morrell dderbyn cerdyn coch."}, {"text_idx": "#000009", "text": "Wrth gystadlu am y be\u0302l tu allan i gwrt cosbi Twrci, fe wnaeth y chwaraewr canol cae chysylltu a\u0302 choes Ferdi Kadioglu gyda\u2019i stydiau, gan adael y dyfarnwr heb ddewis ond ei anfon o\u2019r maes."}, {"text_idx": "#000010", "text": "Fe arbedodd Danny Ward ergydion gan Cengiz Under ac Orkun Kokcu wrth i Dwrci gynyddu\u2019r pwysau ar ddeg dyn Cymru yn ystod amser ychwanegol yr hanner cyntaf, ond di-sgo\u0302r oedd y ge\u0302m ar hanner amser."}, {"text_idx": "#000011", "text": "Daeth Ben Cabango ymlaen fel eilydd ar ddechrau\u2019r ail hanner yn lle Johnson, oedd wedi bod yn brwydro gydag anaf."}, {"text_idx": "#000012", "text": "Cafodd y Cymry ddechreuad calonogol i\u2019r ail hanner, gyda Dan James yn gweithio\u2019n hynod o galed i roi amddiffyn Twrci dan bwysau gyda\u2019i gyflymdra."}, {"text_idx": "#000013", "text": "Bu bron i Harry Wilson rhoi Cymru ar y blaen ar o\u0302l 48 munud gyda chic rydd odidog o 30 llathen, ond fe lwyddodd y golwr Mert Gunok atal y bel rhag hedfan i gongl uchaf y rhwyd."}, {"text_idx": "#000014", "text": "Wrth i Dwrci barhau i wthio Cymru yn o\u0302l, fe wnaethon nhw ennill cic o\u2019r smotyn wedi 63 munud o chwarae, ar o\u0302l i oroesiad gan Kadioglu daro penelin y capten, Aaron Ramsey."}, {"text_idx": "#000015", "text": "Daeth Ward i\u2019r adwy i arbed cic Hakan Calhanoglu yn wych, gan hedfan i\u2019w dde i atal ymdrech capten Twrci."}, {"text_idx": "#000016", "text": "A thro VAR oedd hi i achub Cymru unwaith eto ar o\u0302l 69 munud, wedi i Umut Nayir lawio\u2019r be\u0302l cyn sgorio heibio Ward \u2013 ond ni chafodd y go\u0302l ei ganiata\u0301u."}, {"text_idx": "#000017", "text": "Tri munud yn ddiweddarach, fe lwyddodd Twrci i sgorio go\u0302l ddilys o\u2019r diwedd, gyda Nayir yn rhwydo gyda pheniad pwerus, er gwaethaf ymdrechion gorau Ward i\u2019w gadw allan."}, {"text_idx": "#000018", "text": "Fe wnaeth Twrci ddyblu eu mantais ar 80 munud ar o\u0302l i\u2019r eilydd Arda Guler crymanu\u2019r be\u0302l yn hyfryd i gongl uchaf y rhwyd o du allan i\u2019r cwrt cosbi."}, {"text_idx": "#000019", "text": "Roedd hynny yn ddigon i Dwrci hawlio\u2019r triphwynt, gan adael Cymru yn waglaw."}, {"text_idx": "#000020", "text": "Maen nhw nawr yn y pedwerydd safle yng Ngrw\u0302p D gyda phedwar pwynt, ar o\u0302l chwarae mewn hanner o\u2019u gemau rhagbrofol."}]